La XX edició d’‘Escrits a la Tardor’ premia a quatre dones
09 de desembre de 2021

La XX Edició del Certamen de Relats ‘Escrits a la Tardor’ Vila de l'Eliana celebrarà l'acte de lliurament dels premis aquest divendres, 10 de desembre, a les 19 hores al Nou Espai del Centre Sociocultural. Amb motiu d'aquest aniversari, l'Ajuntament celebrarà a més un acte de reconeixement a l’elianer i crític literari Lluís Andrés i Marqués, per la seua implicació i aportació a la cultura literària del municipi.

El jurat ha seleccionat, entre un centenar de relats presentats al concurs, el títol Castañas (d'Eva Barro, Madrid) en la categoria Primera de Castellà i La MONA i jo (de Carlota Febril, Barcelona) en la categoria Primera de Valencià, premis dotats de 1.000 euros i 1.200 euros respectivament. Pájaro mudo, de l'autora Eva Tabares, de Burgos, ha aconseguit la categoria Juvenil Castellà, per a joves de 14 a 15 anys i dotat de 300 euros, mentre que en la Juvenil Local l'elianera Lola Cordero ha guanyat amb el títol Viçantet o una reunión post covid. La resta de categories han quedat desertes.

El comité seleccionador ha valorat els criteris de tècnica literària i estil, creativitat i originalitat de l'obra, gramàtica, correcció de text i presentació. A més, com en edicions anteriors, el consistori ha editat 250 exemplars per a la commemoració del certamen, que arrancarà amb la representació a càrrec de Teatreliana de la versió dramatitzada d'una de les obres guanyadores de l'edició anterior, Encuentra, de la també elianera Aurora Ruá.

El certamen literari en narrativa curta en castellà i en valencià té com a objectiu fomentar, despertar i estimular la creació artística i literària, i impulsar l'hàbit de la lectura, i l'ús social de la llengua de la Comunitat Valenciana en tots els sectors. Com cada any les obres presentades al concurs, organitzat per les Regidories de Cultura, Educació i Política Lingüística, són inèdites, no premiades amb anterioritat i de temàtica lliure.

L'edil de Cultura, Eva Santafé, ha celebrat aquests vint anys de concurs que promou la creació literària i la recuperació del valencià, i ha destacat l'alt nivell artístic i creatiu dels relats guanyadors que, un any més, tornen a estar escrits per dones.